

**หมอใหญ่กรุงเก่า : แนะป้องกันโรคเอดส์ด้วยถุงยางอนามัย**

...**ตรวจเร็ว รักษาเร็ว ยุติเอดส์...**

นายพีระ อารีรัตน์ นายแพทย์สาธารณสุขจังหวัดพระนครศรีอยุธยา กล่าวว่า องค์การอนามัยโลก (WHO) ได้กำหนดให้ทุกวันที่ 1 ธันวาคมของทุกปีเป็น **"วันเอดส์โลก"** ในปีนี้มีคำขวัญรณรงค์ว่า **Know Your Status : ตรวจเร็ว รักษาเร็ว ยุติเอดส์** จากสถิติสำนักระบาดวิทยา กรมควบคุมโรค กระทรวงสาธารณสุข พบว่าในปี 2560 ในประเทศไทยมีผู้ติดเชื้อเอชไอวีที่มีชีวิตอยู่ประมาณ ๔40,00๐ คน ผู้ติดเชื้อเอชไอวีรายใหม่ประมาณ ๕,๕00 คน เฉลี่ยวันละ 15 คน กรณีที่ประชาชน คิดว่าโรคเอดส์เป็นเรื่องไกลตัวมักจะเกิดเฉพาะในกลุ่มเสี่ยงเท่านั้น   
จึงเป็นสาเหตุที่ทำให้มีผู้ติดเชื้อรายใหม่เพิ่มจำนวนขึ้น

โรคเอดส์ เกิดจากเชื้อไวรัสชนิดหนึ่งเมื่อเข้าสู่ร่างกายแล้วจะเข้าไปทำให้เม็ดเลือดขาวชนิด T lymphocyte   
ซึ่งเป็นเม็ดเลือดขาวที่ช่วยป้องกันการติดเชื้อโรคของร่างกายถูกทำลาย ซึ่งจะทำให้ร่างกายติดเชื้อได้ง่าย  
และรุนแรงขึ้น เชื้อไวรัสเอดส์นั้นสามารถติดต่อได้หลายวิธี ได้แก่ ติดต่อทางเพศสัมพันธ์ที่ไม่ได้มีการป้องกันโดยใช้ถุงยางอนามัย ซึ่งเป็นช่องทางหลักของการแพร่กระจายของโรค โดยเฉพาะการมีเพศสัมพันธ์ทางทวารหนัก  
เสี่ยงต่อการติดเชื้อมากกว่าทางช่องคลอด, จากแม่ที่ติดเชื้อสู่ลูกขณะตั้งครรภ์หรือขณะให้นมบุตร ทารกที่เกิดจากแม่ที่ติดเชื้อจะมีโอกาสติดเชื้อด้วย ทั้งตอนขณะตั้งครรภ์ ตอนคลอด และตอนให้นมบุตร, ถูกเข็มฉีดยาที่มีเลือด  
ของผู้ติดเชื้อเปื้อนอยู่ นอกจากนั้นช่องทางอื่นๆ เช่น การสัมผัสเลือดของผู้ติดเชื้อที่บริเวณแผลตามร่างกาย   
กินอาหารที่ถูกเคี้ยวโดยผู้ติดเชื้อ และมีเลือดของผู้ติดเชื้อเจือปน อย่างไรก็ตามเชื้อ HIV ไม่สามารถติดต่อสู่คน  
จากทางอากาศและน้ำ เช่น โดยการจับมือหรือการสัมผัสภายนอก การดื่มน้ำแก้วเดียวกัน การใช้ถ้วยชามร่วมกัน   
การสัมผัสกับเหงื่อหรือน้ำตาของผู้ติดเชื้อ การว่ายน้ำในสระเดียวกัน การใช้โถส้วมเดียวกัน หรือทางสัตว์พาหะ   
เช่น ยุงที่กัดผู้ติดเชื้อไปกัดผู้อื่นต่อก็ไม่สามารถทำให้เกิดการติดเชื้อ HIV ได้เช่นกัน

การป้องกันโรคเอดส์นั้นสามารถทำได้โดยการใช้ถุงยางอนามัยขณะมีเพศสัมพันธ์ ซึ่งเป็นการคุมกำเนิด  
เพียงวิธีเดียวที่สามารถป้องกันโรคเอดส์และโรคติดต่อทางเพศสัมพันธ์อื่นๆ ได้ การคุมกำเนิดวิธีอื่น  
นอกจากถุงยางอนามัยไม่สามารถป้องกันการติดเชื้อได้, งดการใช้เข็มฉีดยาร่วมกันกับผู้อื่นโดยเฉพาะในกลุ่มคน  
ที่ติดยาเสพติดชนิดฉีดเข้าเส้น, การป้องกันการติดต่อจากแม่สู่ลูก ในปัจจุบันหญิงตั้งครรภ์ทุกคนจะต้องได้รับ  
การตรวจหาเชื้อเอดส์ขณะฝากครรภ์ สำหรับสตรีที่ตรวจพบเชื้อเอดส์ขณะตั้งครรภ์จะต้องได้รับยาต้านไวรัส   
และงดการเลี้ยงลูกด้วยนมแม่เพื่อช่วยลดโอกาสส่งต่อเชื้อจากแม่สู่ลูกได้นพ.พีระ อารีรัตน์ กล่าวต่อว่า หากประชาชนตระหนักถึงประโยชน์ของการตรวจเลือดโดยสมัครใจ   
จะทำให้ผู้ติดเชื้อรายใหม่ทราบสถานการณ์ของตนเอง รวมทั้งจะได้รับการรักษาก่อนมีโรคแทรกซ้อน   
จะได้มีการป้องกันไม่ให้มีการกระจายของเชื้อโรค กระทรวงสาธารณสุขจึงมีนโยบายรณรงค์การตรวจเลือดหาเชื้อ HIV ฟรี ด้วยเทคโนโลยีและเครื่องมือในการตรวจหาเชื้อ HIV ที่มีประสิทธิภาพสูง ผู้รับบริการสามารถทราบผล  
ได้อย่างรวดเร็วและมีความแม่นยำ ทั้งนี้ประชาชนจะได้รับบริการให้คำปรึกษาก่อนและหลังการตรวจหาเชื้อ HIV   
ซึ่งผู้ที่ใช้สิทธิหลักประกันสุขภาพถ้วนหน้าและสิทธิประกันสังคมสามารถเข้ารับบริการได้ฟรี หากมีข้อสงสัย  
เรื่องโรคเอดส์หรือเรื่องการตรวจเลือด สามารถขอคำปรึกษาได้ที่ **สายด่วน ๑๖๖๓**

**งานประชาสัมพันธ์ กลุ่มงานบริหารทั่วไป สำนักงานสาธารณสุขจังหวัดพระนครศรีอยุธยา โทร ๐ – ๓๕๒๔ - ๑๕๒๐ ต่อ ๑๑๐**